Divín (okres Lučenec)

Divín je obec na Slovensku v okrese Lučenec. 

Obec je bohatá na historické pamiatky a turistické atrakcie, okrem stredovekého hradu Divín sa v obci nachádza renesančný kaštieľ s opevnením, a monumentálny dvojvežový kostol zo 17. storočia. Neďaleká vodná nádrž Ružiná, postavená začiatkom 70. rokov 20. storočia sa stala lákadlom pre turistov zo Slovenska i zahraničia. V okolí obce sa zachovali pozostatky baníckej činnosti zo začiatku 20. storočia v podobe opustenej podpovrchovej bane, v ktorej sa ťažila magnezitová ruda. Tá bola lanovkou dopravovaná do neďalekej Lovinobane, kde sa spracúvala v podniku na výrobu žiaruvzdorných tehál.

Kultúra a zaujímavosti

Pamiatky 
 Hrad Divín, zrúcaniny gotického hradu nad obcou pochádzajúce z prelomu 12. a 13. storočia.
Zichyho kaštieľ (resp. Zičiovský kaštieľ), renesančná stavba postavená v roku 1670 Imrichom III. Balašom na staršom základe z 15. storočia. Nachádza sa v centre obce, priamo pod Divínskym hradom. Ide o dvojpodlažnú dvojtraktovú stavbu na pôdoryse písmena L. Na nárožiach stavby sa nachádzajú oporné piliere, fasády sú dekorované iluzívnym kvádrovaním nároží. Okolo kaštieľa sú dochované obranné múry s baštami zo 17. storočia. Po druhej svetovej vojne tu sídlilo JRD, po nedávnej obnove sa v kaštieli nachádza múzeum a pravidelne sa tu uskutočňujú rôzne kultúrno-spoločenské podujatia.

 Rímskokatolícky kostol Všetkých svätých, trojloďová neskororenesančná stavba s polygonálne ukončeným presbytériom a dvojvežovým priečelím z roku 1657. Kostol je postavený na staršom stredovekom základe, prvá písomná zmienka o kostole pochádza z roku 1393. Veže sú ukončené barokovými helmicami s laternou. Okolo kostola je dochovaný štvorcový obranný múr zo 17. storočia s nárožnými baštami. Miestna farnosť bola evanjelická od druhej polovice 16. storočia do roku 1639, v tomto období bol evanjelický farár vyhnaný a oblasť rekatolizovali Jezuiti. Hlavná loď kostola je zaklenutá valenou klenbou s lunetami. Kostol bol obnovovaný v roku 1860 a upravený v roku 1909, kedy došlo k novému zariadeniu interiéru. Z pôvodného inventára sa dochovalo iba niekoľko sôch zo 17. storočia, sv. Petra, sv. Pavla a sv. Jána Krstiteľa.

 Rímskokatolícka fara, baroková jednopodlažná stavba na pôroryse obdĺžnika z roku 1761. Objekt bol upravovaný v rokoch 1860 a 1940. Na budove sa nachádzajú slnečné hodiny, údajne najstaršie v Novohrade.

 Kaplnka sv. Anny je neskorobarokovým pútnickým miestom v obci. Je to jednopriestorová stavba s po­ly­go­nál­nym uzá­ve­rom a s dre­ve­nou ve­žič­kou na sed­lo­vej stre­che. Kaplnka stojí na jednom z dvoch existujúcich cintorínov v obci, ktorý vznikol v 19.storočí pre významné divínske rodiny. Nachádza sa na južnej strane hradného kopca, neďaleko zrúcanín hradu. Bola postavená v roku 1775, rekonštruovaná v rokoch 1942, 1981 a 1990, kedy bol ku kaplnke pristavený prístrešok, ktorý je pre ňu charakteristický. Podľa rôznych teórií, bola postavená ako náhrada za katolícky kostol sv. Anny v Dobroči, ktorý v roku 1696 prešiel do rúk evanjelikov. Niektoré zdroje uvádzajú, že dôvodom jej vzniku bola pamiatka na výročie dobytia hradu Turkami a údajne bola postavená z kameňov ruín divínskeho hradu.  V blízkosti kaplnky bola vybudovaná aj krížová cesta. Pravidelne sa tu konajú odpustové slávnosti spojené s kultúrnym programom a jarmokom.

Referencie

Pozri aj 
 Divín (hrad)
 Zoznam kúlturnych pamiatok v obci Divín

Iné projekty

Externé odkazy 
 Oficiálna stránka obce
 Najkrajší kraj- turistické atrakcie v obci

 
Obce okresu Lučenec